होलाष्टक आज से, 8 दिन वर्जित रहेंगे मांगलिक कार्य
होलीपर्व 12-13 मार्च को धूमधाम और श्रद्धा के साथ मनाया जाएगा लेकिन इससे पहले फाल्गुन सुदी अष्टमी यानि रविवार से होलाष्टक लग जाएगा। इसके साथ ही अगले आठ दिनों तक शुभ एवं मांगलिक कार्यों पर विराम लग जाएगा। 12 मार्च को होलिका दहन के बाद फिर से शुभ कार्य शुरू हो सकेंगे। पं. रमेश द्विवेदी के अनुसार धार्मिक मान्यताओं के मुताबिक भक्त प्रहलाद के यातना काल के आठ दिनों को होलाष्टक काल माना जाता है। इसकी निवृत्ति 12 मार्च को पूर्णिमा रात्रि 8.23 से पूर्व होलिका दहन के साथ होगी। होलाष्टक के इन आठ दिनों की अवधि में नामकरण, विवाह, गृह प्रवेश एवं अनुष्ठान कर्म अन्य मांगलिक कार्यों का निषेध रहेगा। ज्योतिषियों के अनुसार होली वर्षभर व्यापारियों के लिए भी लाभदायक रहेगी। सरकारी नीतियों से व्यापारियों को उत्तम लाभ मिल सकेगा। जमीन, मकान, बर्तन, आभूषण, मोटर वाहन, खाद्य सामग्री के व्यापार में लाभ प्राप्त होगा। राजनीतिक समस्याओं से सरकार को निजात मिल सकती है। सत्ता पक्ष की स्थिति मजबूत होगी। किसानों के लिए भी होली फलदायी रहेगी। साथ ही बैंकिंग और सर्विस सेक्टर में हो रही परेशानियों का अंत हो सकेगा।
गोधूलि वेला में 6:30 से 6:42 बजे तक सर्वार्थसिद्धि योग में होगा होलिका दहन
होलिकादहन फाल्गुन शुक्ल पूर्णिमा 12 मार्च शाम गोधूलि वेला में 6:30 से 6:42 बजे तक सर्वार्थसिद्धि योग में किया जा सकेगा। होलिका दहन का यह मुहूर्त शाम को प्रदोष युक्त और भद्रा रहित है। भद्रा सुबह 8:21 बजे तक जबकि पूर्णिमा रात 8:24 बजे तक रहेगी। सर्वार्थसिद्धि योग में होलिका दहन होने से यह सभी लोगों के लिए श्रेष्ठ और फलदायी रहेगी। ज्योतिषी पं. रमेश द्विवेदी के अनुसार शास्त्रों में होली सिद्ध रात्रि मानी गई है। इस दिन किए गए प्रयोग से वर्षभर फल प्राप्त होने की संभावना रहती है। दुष्ट शक्ति और दुष्ट प्रवृति से बचने के लिए होली का पर्व ज्योतिष शास्त्र में श्रेष्ठ माना गया है। शास्त्रों के अनुसार लकड़ी अर्पण होलिका को सात फेरे लगाकर करने से सालभर परेशानियों से मुक्ति पाई जा सकती है।
ज्योतिषियों ने बताया कि होलिका दहन वाले दिन 12 मार्च पूर्णिमा को राजयोग सर्वार्थसिद्धि योग का संयोग भी बन रहा है। राजयोग सुबह 6:45 से शाम 5:41 बजे तक रहेगा। सर्वार्थसिद्धि योग शाम 5:42 से अगले दिन 13 मार्च धुलंडी को 6:44 बजे तक रहेगा।
hin_Deva hin_Deva bho_Deva hin_Deva hin_Deva